Жоба

**ҚАЗАҚСТАН РЕСПУБЛИКАСЫНЫҢ КОНСТИТУЦИЯЛЫҚ ЗАҢЫ**

**«Астана» халықаралық қаржы орталығы туралы»**

**Қазақстан Республикасының Конституциялық**

**заңына өзгерістер мен толықтырулар енгізу туралы**

1-бап. «Астана» халықаралық қаржы орталығы туралы» Қазақстан Республикасының [Конституциялық заңына](https://adilet.zan.kz/kaz/docs/Z950002688_" \l "z0)(Қазақстан Республикасы Жоғарғы Кеңесінің Жаршысы, 2015 ж., N 24, 175-құжат) мынадай өзгерістер мен толықтырулар енгізілсін:

**1) 1-бап мынадай мазмұндағы 10), 11), 12, 13) және 14) тармақшалармен толықтырылсын:**

10) цифрлық активтер биржасы – цифрлық активтермен сауда-саттықты ұйымдастырушылық және техникалық қамтамасыз етуді жүзеге асыратын электрондық платформа

11) қамтамасыз етілмеген цифрлық активтердің цифрлық майнингі – қамтамасыз етілмеген цифрлық активтерді шығару, сондай-ақ таратылған тізілім негізінде ақпараттық жүйеге қамтамасыз етілмеген цифрлық активтер туралы жазбаларды енгізу процесі;

12) майнер – қамтамасыз етілмеген цифрлық активтердің майнингі жөніндегі қызметті жүзеге асыратын орталықтың қатысушысы;

13) майнинг пулы – бірнеше майнерлер жабдықтарының есептеу қуаттарын біріктіру;

14) майнинг пул операторы – бірнеше майнер жабдықтарының есептеу қуаттарын біріктіру бойынша қызметті жүзеге асыратын заңды тұлға.»

**2) мынадай мазмұндағы 4-1-тармақпен толықтырылсын:**

«4-1 бап. Цифрлық инновациялар саласындағы реттеудің ерекше режимі.

1. Цифрлық активтердің ұғымы мен түрлері, цифрлық активтерді шығару, орналастыру, олардың айналысы тәртібі, сондай-ақ Қазақстан Республикасының аумағында қамтамасыз етілмеген цифрлық активтерді шығару, орналастыру және олардың айналысы тәртібі мен шарттары Орталықтың актілерінде айқындалады.

2. Қазақстан Республикасының аумағында цифрлық активтер биржасын басқару, қамтамасыз етілмеген цифрлық активтердің цифрлық майнингі, Орталықтың тиісті лицензиясынсыз немесе рұқсатынсыз пул майнингі жөніндегі қызметті жүзеге асыруға тыйым салынады.

3. Цифрлық активтер биржасын, қамтамасыз етілмеген цифрлық активтер майнингін және пул майнингін басқару жөніндегі қызметті жүзеге асыратын лицензиялау тәртібі және Орталықтың қатысушыларына қойылатын талаптар Орталықтың актілерімен айқындалады.»;

**3) 6-баптың 7-тармағы мынадай мазмұндағы 6), 7) және 8)-тармақшалармен толықтырылсын:**

«6) Орталықтың қатысушылары шығаратын цифрлық активтер бойынша дивидендтер мен сыйақылар түрінде;

7) орталықтың лицензиясы бар цифрлық активтер биржасында ашылған шоттардағы және (немесе) электрондық әмияндардағы цифрлық активтерді сату кезіндегі құн өсімінен түсетін табыстан;

8) Орталықтың лицензиясы бар Орталықтың қатысушыларына басқаруға берген кезде дивидендтер мен сыйақылар, сондай-ақ цифрлық активтер бойынша құн өсімінен түсетін кірістерден.»;

**4) 6-бап мынадай мазмұндағы 10 және 11-тармақтармен толықтырылсын**

«10. Цифрлық активтер биржаларында сауда жасайтын жеке және заңды тұлғалар Орталық пен салықтардың және бюджетке төленетін басқа да міндетті төлемдердің түсуін қамтамасыз ету саласында басшылықты жүзеге асыратын мемлекеттік органның бірлескен актісінде айқындалатын тәртіппен және шарттарда цифрлық активтер биржаларында жүргізілетін операциялар үшін төлемдерді республикалық бюджетке және Орталықтың резервіне төлейді.

Осы тармақта көзделген төлемдердің мөлшерлемелері мен мөлшері салықтардың және бюджетке төленетін басқа да міндетті төлемдердің түсуін қамтамасыз ету саласында басшылықты жүзеге асыратын мемлекеттік органмен келісім бойынша Орталықтың актілерінде айқындалады.

11. Майнерлер мен майнингтік пул операторлары қамтамасыз етілмеген цифрлық активтерді цифрлық майнинг және майнинг пулдарын басқаруға байланысты қызметтерді көрсетуден алынған кірістер бойынша қосылған құн салығы мен корпоративтік табыс салығын төлеуден босатылады.

Майнерлер мен майнинг пулдарының операторлары Орталық пен салықтардың жән бюджетке төленетін басқа да міндетті төлемдердің түсуін қамтамасыз ету саласында басшылықты жүзеге асыратын мемлекеттік органның бірлескен актісінде айқындалатын тәртіппен және шарттарда республикалық бюджетке және орталықтың резервіне төлемдер төлейді.

Осы тармақта көзделген төлемдердің мөлшерлемелері мен мөлшері Салық кодексінде, Орталықтың актілерінде айқындалады.».

2-бап. Осы Конституциялық Заң алғашқы ресми жарияланған күнінен бастап күнтізбелік он күн өткен соң қолданысқа енгізіледі.

**Қазақстан Республикасының  
      Президенті**